ኮርፖሬሽኑ የሜኢሶ ጁቡቲ የምድር ባቡር ሃዲድ ዝርጋታ ስራ ጀመረ
– አገራችንን ከጂቡቲ የሚያገናኘው የሜኢሶ ጁቡቲ ምድር ባቡር ሃዲድ ዝርጋታ ስራ መጀመሩን የቻይና ኢንጂኔሪንግ ኮርፖሬሽን አስታወቀ ።የኮርፖሬሽኑ ምክትል ስራ አስኪያጅ ሚስተር ሉ ሃኪንግ ለዋልታ እንደገለጹት በ1 ነጥብ 4 ቢሊየን ብር በጀት አገራችንን ከጁቡቲ ጋር የሚያገናኘው የምድር ባቡር ዝርጋታ ባለፈው ወር ተጀምሯል ።የምድር ባቡር መስመሩ የኦሮሚያና ፣ሱማሌን ክልሎችን እንዲሁም የድሬዳዋ አስተዳደርን አቋርጦ የሚያልፍ ሲሆን 342 ኪሎሜትር ርዝመት አለው።ስራው በ42 ወራት  እንደሚጠናቀቅ የሚጠበቀው የዚህ ሃዲድ ዝርጋታ ስራ  ከ2 ሺ ለሚበልጡ ሰዎች ቋሚና ጊዜያዊ የስራ ዕድል እንደሚፈጥር የኮርፖሬሽኑ ምክትል ስራ አስኪያጅ ተናግረዋል።ሰሞኑን በአካባቢው ተገኝተው የነበሩት የፌደሬሽን ምክርቤት አፈጉባኤ አቶ ካሳ ተክብርሃን በበኩላቸው ፕሮጀክቱ በምስራቁ የአገራችን ክፍል ከፍተኛውን የህዳሴው ልማታችንን ሊያሳካ የሚችል በመሆኑ ልዩ ትኩረት ሊሰጠው የሚገባ ነው ብለዋል ።በሂደት ለሚያጋጥሙ የተለያዩ ችግሮች ከአካባቢው መስተዳደር አካላት ጋር በትብብር  መስራት እንደሚያስፈልግም ነው ያሳሰቡት።የድሬደዋ ከተማ አስተዳደር ከንቲባ አቶ አደም ፋራህ ደግሞ ስራውን በጋራ ለማፋጠን አስፈላጊው ክትትል እንደሚደረግ አረጋግጠዋል ።ፕሮጀክቱ ከጂቡቲ ወደብ ያለውን የወጪና የገቢ ንግድ ለማጎልበትና የትራንስፖርት አገልግሎትን ለማፋጠን ከፍተኛ አስተዋጽኦ እንዳለው መገለጹን ዋልታ ኢንፎርሜሽን ማዕከል ዘግቧል ።